《五哀诗 汉梁王太傅贾谊》
宋代·李纲

贾生公辅器，弱冠游汉廷。高论帝王略，妙极理乱情。

出意对诏令，惊倒诸老生。从容画筹策，籍籍飞英声。

是时汉初定，颇杂秦霸称。力还治古制，物物与正名。

改朔易服色，庶几礼乐兴。仪章悉草具，舆议当公卿。

岂知绛灌徒，谮毁如建瓴。天子疏不用，谪去长沙城。

翩然渡湘水，投书吊屈平。弃鼎宝康瓠，铅刀钝青萍。

微言岂悼屈，聊复以自评。长沙地卑湿，安得寿且宁。

及观鵩鸟赋，颇觉生死轻。晚奉宣室对，夜半前席听。

文帝岂易遇，所言略施行。虽不位卿相，儒者良已荣。

梁王坠马死，泣涕亦伤生。受任乃如此，孤忠本精诚。

奈何君臣义，浇薄返不明。缅怀古人心，使我气拂膺。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。